Yksikön toiminta on siirtynyt toistaiseksi Seinäjoen kaupungin vastuulle.

Hoivakoti Kissanpäivissä havaitut puutteet olivat viranomaisen kertomasta päätellen hyvin laajoja.

Asukkaat joutuivat olemaan koko ajan sisällä työvoiman vähäisyyden takia.

Hoivakodin toiminta on siirretty yksityiseltä palveluntarjoajalta kaupungille.

Aluehallintovirasto raportoi huomattavista puutteista hoivakodin henkilöstömitoituksessa. Kuvituskuva. Silja Viitala

Länsi- ja Sisä-Suomen aluehallintovirasto määräsi Seinäjoella sijaitsevan 21-paikkaisen Hoivakoti Kissanpäivät -toimintayksikön toiminnan keskeytettäväksi viime viikolla. Iltalehti uutisoi aiheesta perjantaina.

Yksikön toiminta siirtyi toistaiseksi Seinäjoen kaupungin vastuulle. Hoivakodin omistaa SJ-Group Oy.

Seinäjoen kaupunki ja aluehallintovirasto olivat tehneet hoivakotiin alkuvuodesta kaksi tarkastuskäyntiä, joiden jälkeen aluehallintovirasto teki keskeytyspäätöksen.

Aluehallintoviraston päätöksessä kerrotaan muun muassa huomattavista puutteista lääkehuollossa ja henkilöstömitoituksessa.

LUE MYÖS Viranomainen keskeytti hoivakodin toiminnan Seinäjoella

Keittäjästä hoitaja

Aluehallintoviraston päätöksen mukaan alkuvuoden tarkastuskäynneillä kävi ilmi, että yksikön keittäjä oli aloittanut syksyllä 2019 oppisopimuskoulutuksen lähihoitajaksi.

Palveluntuottaja oli laskenut keittäjän oppisopimuskoulutuksen perusteella hoitajamitoitukseen 20 prosentin osuudella, vaikka lähihoitajaopintoja oli vähemmän kuin kaksi kolmasosaa henkilön työajasta.

– Keittäjä vastasi edelleen kokonaisuudessaan myös yksikön ruokahuollosta, kirjoitetaan päätöksessä.

Toimintayksikön hoitajien mukaan heidän työnkuvaansa kuului hoitotehtävien lisäksi myös ruoka- ja pyykkihuollon tehtäviä.

Asiakkaiden kanssa vietettävään aikaan ei oltu varattu lainkaan resursseja.

– Ulkoilu ei ollut mahdollista, sillä jokaisessa työvuorossa oli vain yksi hoitaja, päätöksessä kerrotaan.

Hoitajien mukaan työyhteisössä ei järjestetty myöskään yhteisiä palavereja, koska niihin ei ollut koskaan aikaa.

Lääkkeitä limupullossa

Palveluntuottaja toi tarkastuskäynneillä ilmi, että yövuorossa olevat hoitajat nukkuivat vuoronsa aikana.

– Tehostetussa palveluasumisessa hoitajien nukkuminen työvuoron aikana ei ole mahdollista, kirjoitetaan aluehallintoviraston päätöksessä.

Myös yksikön lääkehoidossa havaittiin merkittäviä puutteita, jotka vaaransivat yksikön asiakasturvallisuuden.

Tarkastuskäynneillä oli ollut saatavilla kahden hoitajan lääkeluvat, jotka eivät olleet THL:n edellytysten mukaiset, vaikka lääkäri oli ne allekirjoittanut.

Samoin potilaille annettavien sekä hävitettävien lääkkeiden säilytyksessä havaittiin puutteita.

– Hävitettävät lääkkeet olivat lääkekaapissa tyhjässä virvoitusjuomapullossa, jonka sai auki korkin avaamalla, kirjoitetaan päätöksessä.

Samoin esimerkiksi yksikön insuliinit olivat keittiössä normaalissa jääkaapissa ruokatarvikkeiden joukossa, eikä jääkaapin ovea oltu lukittu. Insuliinit olivat käytännössä täysin saatavilla, koska myöskään keittiön ovet eivät olleet lukossa.

Juttu jatkuu kuvan jälkeen.

Toimintayksikössä säilytettiin hävitettäviä lääkkeitä virvoitusjuomapulloissa jääkaapissa. Kuvituskuva. Jenni Gästgivar

Terveydenhuolto mysteeri

Aluehallintoviraston päätöksessä kerrotaan, että lääkereseptien uusinnat tehtiin yksikön hoitajien ja lääkärin välisillä tekstiviesteillä.

– Tekstiviesteissä lähetetään asiakkaiden terveystietoja suojaamattomalla yhteydellä, joka on huomattava asiakasturvallisuutta vaarantava tekijä, päätöksessä kerrotaan.

Palveluntuottaja ei tarkastuksissa osannut myöskään kertoa, milloin viimeksi asiakkaille oli tehty lääkärintarkastuksia tai otettu verikokeita.

Palveluntuottajan mukaan yksikössä kävi lääkäri kahden viikon välein ja tarvittaessa useamminkin. Kuitenkin hoitohenkilökunnan mukaan edellinen lääkärikäynti olisi ollut syksyllä 2019. Tarkastuskäynneillä jäikin epäselväksi, miten asiakkaiden terveydenhuolto yksikössä hoidetaan.

Korjauspyyntö jo 2017

Seinäjoen kaupunki on tehnyt tarkastuksia hoivakotiin myös 2017 ja 2019. Pyynnöistä huolimatta aiemmin havaittuja vakavia puutteita ei ollut korjattu.

Seinäjoen kaupunki on ostanut päihdeongelmaisten palveluita hoivakodin omistamalta SJ-Group Oy:ltä vuodesta 2015.

Seinäjoen kaupunki kertoi viime viikolla, että kaupungin työntekijät ovat siirtyneet vastaamaan hoivakodin toiminnasta 13. helmikuuta alkaen. Kaupungin tiedotteen mukaan hoivakodin asukkaiden elämään muutos ei vaikuta.